KOMISSION ASETUS (EY) N:o 1367/95,

annettu 16 päivänä kesäkuuta 1995,

väärennettyjen ja laittomasti valmistettujen tavaroiden vapaaseen liikkeeseen luovutuksen, viennin, jälleenviennin tai suspensiomenettelyyn asettamisen kieltävistä toimenpiteistä annetun neuvoston asetuksen (EY) N:o 3295/94 soveltamista koskevista säännöksistä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon väärennettyjen ja laittomasti valmistettujen tavaroiden vapaaseen liikkeeseen luovutuksen, viennin, jälleenviennin tai suspensiomenettelyyn asettamisen kieltävistä toimenpiteistä 22 päivänä joulukuuta 1994 annetun neuvoston asetuksen (EY) N:o 3295/94 (1) ja erityisesti sen 12, 13 ja 14 artiklan,

sekä katsoo, että

asetuksessa (EY) N:o 3295/94 annetaan yhteiset säännöt, joiden tavoitteena on kieltää väärennettyjen ja laittomasti valmistettujen tavaroiden vapaaseen liikkeeseen luovutus, vienti, jälleenvienti tai suspensiomenettelyyn asettaminen ja estää tehokkaasti tällaisten tavaroiden laiton pitäminen kaupan vaikeuttamatta kuitenkaan laillisen kaupan vapautta,

on määritettävä keinot mainitun asetuksen 3 artiklan 2 kohdan ensimmäisen alakohdan toisessa luetelmakohdassa tarkoitetun henkisen omaisuuden omistusoikeuden osoittamiseksi,

kyseisen asetuksen 14 artiklassa säädetään, että jäsenvaltioiden on toimitettava komissiolle tiedoksi kaikki mainitun asetuksen soveltamiseen vaikuttavat tiedot ja että komission on toimitettava kyseiset tiedot muille jäsenvaltioille; on vahvistettava tietojenvaihtomenettelyä koskevat yksityiskohtaiset säännöt,

on kumottava komission asetus (ETY) N:o 3077/87 (2), ja

tässä asetuksessa säädetyt toimenpiteet ovat tullikoodeksikomitean lausunnon mukaiset,

ON ANTANUT TÄMÄN ASETUKSEN:

1 artikla

Asetuksen (EY) N:o 3295/94 1 artiklan 2 kohdan c alakohdan mukaisesti oikeuden haltijaa tai muuta henkilöä, jolla on oikeus käyttää oikeutta, voi edustaa luonnollinen henkilö tai oikeushenkilö, joka voi olla maksut kantava yhteisö, jonka ainoana tai pääasiallisena tarkoituksena on tekijänoikeuksien tai niiden lähioikeuksien hoito tai hallinto.

2 artikla

Todisteen siitä, että hakija on jonkin asetuksen (EY) N:o 3295/94 1 artiklan 2 kohdan a ja b alakohdassa tarkoitetun oikeuden haltija, mikä todiste on esitettävä kyseisen asetuksen 3 artiklan 2 kohdan ensimmäisen alakohdan toisen luetelmakohdan mukaista toimenpidettä haettaessa, on oltava seuraava:

a) jos oikeuden haltija on itse hakijana:

- jos kyseessä on rekisteröity oikeus tai oikeus, josta on jätetty hakemus (tavaramerkki- tai mallioikeus), todiste rekisteröinnistä asianomaisessa virastossa tai todiste hakemuksen jättämisestä,

- jos kyseessä on tekijänoikeus, lähioikeus tai mallioikeus, jota ei ole rekisteröity tai jonka osalta ei ole jätetty hakemusta, mikä tahansa osoitus oikeudesta tekijänä tai asemasta oikeuden alkuperäisenä haltijana;

b) jos hakijana on muu henkilö, jolla on oikeus käyttää jotakin perusasetuksen 1 artiklan 2 kohdan a ja b alakohdassa mainittua oikeutta, tämän artiklan a alakohdassa vaaditun todisteen lisäksi todiste, jonka perusteella henkilöllä on oikeus käyttää kyseistä oikeutta;

c) jos oikeuden haltijan tai muun henkilön, jolla on oikeus käyttää jotakin perusasetuksen 1 artiklan 2 kohdan a ja b alakohdassa mainittua oikeutta, edustaja on hakijana tämän artiklan a ja b alakohdassa mainittujen todisteiden lisäksi todiste oikeudesta toimia.

3 artikla

Asetuksen (EY) N:o 3295/94 3 artiklan 2 kohdan toisessa alakohdassa tarkoitettujen olennaisten tietojen on sisällettävä tiedot tavaran erityispiirteistä, esimerkiksi sen arvosta ja pakkauksesta sekä tiedot, jotka voivat auttaa erottamaan sen tavaroista, joilla on suojattu oikeus. Näiden tietojen on mainitun 3 artiklan 2 kohdan toisen alakohdan mukaisesti oletava mahdollisimman yksityiskohtaisia, jotta tulliviranomaiset voivat riskianalyysiä käyttäen tunnistaa epäilyttävät tavaralähetykset tarkasti ja ilman kohtuutonta työtä.

4 artikla

Jos hakemus toimenpiteestä on tehty asetuksen (EY) N:o 3295/94 4 artiklan mukaisesti ennen kolmen päivän määräajan päättymistä, kyseisen asetuksen 7 artiklassa mainitut määräajat lasketaan toimenpidettä koskevan hakemuksen vastaanottamisesta.

Jos tulliviranomainen lykkää tavaroiden luovutusta tai pidättää tavarat perusasetuksen 4 artiklan mukaisesti, tämän on ilmoitettava siitä viipymättä tavaranhaltijalle.

5 artikla

1. Jokaisen jäsenvaltion on toimitettava komissiolle mahdollisimman pian tiedot:

a) laeista, asetuksista tai hallinnollisista määräyksistä, joita se antaa tämän asetuksen soveltamiseksi. Sen on myös tarvittaessa tiedotettava komissiolle kansallisen lainsäädännön määräyksistä, jotka estävät tekemästä oikeudenhaltijalle ilmoitusta asetuksen (EY) N:o 3295/94 6 artiklan 1 kohdan toisen alakohdan ja 8 artiklan 3 kohdan mukaisesti;

b) asetuksen (EY) N:o 3295/94 3 artiklan 8 kohdassa tarkoitetusta toimivaltaisesta tulliviranomaisesta, jonka tehtävänä on vastaanottaa ja käsitellä oikeuden haltijan kirjallinen hakemus.

2. Jotta komissio voi valvoa asetuksessa (EY) N:o 3295/94 säädetyn menettelyn tehokasta soveltamista ja laatia aikanaan kyseisen asetuksen 15 artiklassa tarkoitetun kertomuksen, jokaisen jäsenvaltion on toimitettava komissiolle:

a) kunkin kalenterivuoden lopussa luettelo kaikista asetuksen (EY) N:o 3295/94 3 artiklan 1 kohdassa tarkoitetuista kirjallisista hakemuksista, ja luettelossa on oltava mainittu oikeudenhaltijan nimi ja osoite, tavaran lyhyt kuvaus ja tarvittaessa tavaramerkki sekä hakemuksen perusteella toteutettu toimenpide,

b) kunkin vuosineljänneksen lopussa yksityiskohtainen luettelo niistä tapauksista, joissa tavaroiden luovutusta on lykätty tai ne on pidätetty. Kustakin tapauksesta toimitettavien tietojen on sisällettävä:

- oikeudenhaltijan nimi ja osoite ja tavaran lyhyt kuvaus sekä tarvittaessa tavaramerkki, ja

- niiden tavaroiden tullioikeudellinen tilanne, maa, josta ne ovat lähtöisin, tai määrämaa, kuvaus, paljous ja ilmoitettu arvo, joiden luovutusta on lykätty tai jotka on pidätetty, sekä kyseisen luovutuksen lykkäämisen tai pidättämisen päivämäärä.

3. Komissio ilmoittaa tarkoituksenmukaisella tavalla kaikille jäsenvaltioille tämän artiklan mukaisesti saamansa tiedot. Komissio toimittaa jäsenvaltioille neljännesvuosittain tiedot 2 kohdan b alakohdassa tarkoitetuista tapauksista.

4. Edellä 1, 2 ja 3 kohdan mukaisesti toimitettuja tietoja saa käyttää ainoastaan perusasetuksessa vahvistettuihin tarkoituksiin.

6 artikla

Kumotaan asetus (ETY) N:o 3077/87 1 päivästä heinäkuuta 1995.

7 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä heinäkuuta 1995.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä kesäkuuta 1995.

Komission puolesta

Mario MONTI

Komission jäsen

(1) EYVL N:o L 341, 30.12.1994, s. 8

(2) EYVL N:o L 291, 15.10.1987, s. 19